חיפה מעודדת מהצמרת הצפופה ומוכנה לנתניה (ישיר החל מ-20:50 בערוץ 10 ובנענע 10). קטן אמור לפתוח. עטר: "הם יבואו לחוצים אבל אסור לנו ללכת אחורה"
בפעם הרביעית העונה תפגוש הערב (ראשון) מכבי חיפה את מכבי נתניה (20:50, שידור ישיר בערוץ 10 ובנענע 10), כשהיא לא זוכרת את הפעם האחרונה בה רשמה שלושה הפסדים בעונה אחת לאותה קבוצה, שלא לדבר על ארבעה. החניכים של ראובן עטר שלטו בכל המשחקים מול הירוקים, פעמיים בליגה (1:2, 0:2) ופעם בגביע (0:1), אבל למרות הכל, המאבק על הכרטיס לאירופה פתוח לגמרי.
אחרי הניצחון אתמול של בני סכנין על קרית שמונה 0:1, חיפה יכולה ליצור פער של 3 נקודות בלבד בין המקום השני לחמישי אם תנצח הערב. מקומות 2 ו-3 בסוף העונה ייצגו את ישראל בשנה הבאה בגביע אופ"א, ורוני לוי לא מתכוון לעזוב את קרית אליעזר בלי מתנה אחרונה. יניב קטן צפוי לפתוח היום בהרכב, למרות שבבדיקה שנערכה לו הבוקר נמצא כי הוא אינו כשיר במאת האחוזים.
שחקן בקבוצה אמר היום לספורט 5: "אנחנו צריכים לעשות סוויץ' בראש ולהבין שאנחנו נלחמים על העתיד שלנו. כולם רוצים לשחק באירופה בעונה הבאה, יש לנו הזדמנות לחזור בגדול למאבק, כאשר ברור שהניצחון על נתניה יפתח את המאבק גם על המקום השני. מקווה שנחזור להבקיע היום".
לא ברור עם איזה הרכב יפתח רוני לוי. רנאטו בתמונה ויש סיכוי שיחזור להרכב. שי מימון צפוי לשחק מאחור אך עדיין לא ברור על חשבון מי. הרכב משוער: ניר דוידוביץ', עמרי אפק (שי מימון), אלון חרזי, דייגו קרוסה, פטר מסיללה, בירם כיאל, רנה לימה, רנאטו, יניב קטן (ליאור רפאלוב), ליאור רפאלוב (עמרי אפק), טמבינקוסי פאנטני.
"כל הזמן נחפש לתקוף"
בנתניה יודעים מה משמעותו של ניצחון רביעי ברציפות על הירוקים. ראובן עטר הזהיר את שחקניו משחקני חיפה ואמר להם: "הם יבואו לחוצים אחרי שניצחנו אותם שלוש פעמים ולא ירצו להפסיד פעם רביעית. אבל אסור לנו ללכת אחורה, כל הזמן נחפש לתקוף". אחד מהשחקנים בקבוצה אמר: "אסור לנו לבוא שאננים למשחק הזה למרות שניצחנו אותם שלוש פעמים. לנצח ארבע פעמים בעונה, לא רק קבוצה כמו מכבי חיפה, זה יהיה הישג ענק".
בקבוצה מעודדים ממצבו של אלמוג כהן, שסבל מקלקול קיבה אבל הרגיש יותר טוב הבוקר וכנראה שישחק. אם לא, חורחה קבאז'רו מועמד להחליפו. מלבד החילוף הצפוי הזה עטר הזהיר את השחקנים מעוד כמה חילופים ואמר לשחקני הספסל שלו: "תתכוננו לשינויים בהרכב". נראה שטל מעבי יירד לספסל ובמקומו יפתח אמייה טגה. עטר מתלבט בין גם בין אובודו אוקוצ'ה לתיירי טאזמטה.
הרכב משוער מכבי נתניה: לירן שטראובר; קלמי סבן, אבי סטרול, לואיס מרין, דדי בן דיין; חורחה קבאז'רו (אלמוג כהן), אמייה טגה (טל מעבי), דלה ימפולסקי, אובודו אוקוצ'ה (תיירי טזאמטה); איתי שכטר, פרנסיס קיויו.